Šis raksts ir par ezeru Smārdes pagastā. Par citām jēdziena **Melnezers** nozīmēm skatīt nozīmju atdalīšanas lapu.

**Melnezers** jeb **Melnezers pie Tukuma** (arī **Mielezers**) ir ezers Tukuma novada Smārdes pagastā, kas atrodas pie pašas Tukuma pilsētas robežas meža ielokā.

Kopsavilkums
------------

Melnezers atrodas pavisam netālu no robežas, kas šķir Smārdes pagastu un Tukuma pilsētu, tādēļ šo ezeru lielākoties apmeklē Tukuma iedzīvotāji. No Tukuma pilsētas teritorijas uz ezeru ved asfaltēts ceļš — Melnezera iela. Kopā ar Jumpravas ezeru un Sekli tas ir viens no tuvākajiem ezeriem Tukuma apkārtnē, kas tiek izmantots atpūtai un peldēšanai. 

Melnezera kopējā platība ir 1,3 ha. Ezera vārdā ir nosaukta arī netālu esošā Tukuma motokrosa trase, kas atrodas Tukuma pilsētas teritorijā. Tāpat Melnezers bija pirmā atklātā peldvieta Latvijā, kuru oficiāli atklāja pēc Otrā pasaules kara.

Nosaukums
---------

Par Melnezera nosaukuma izcelsmi vēsta vairākas vietējās teikas. Tā, piemēram, pastāv viedokļi, ka tā nosaukums ir cēlies no ezera melnā lāsmojuma, kā arī, iespējams, no zalkšiem, kas ezerā un tā apkārtnē ir sastopami pietiekoši lielā daudzumā.

Apsaimniekošana
---------------

### Tukuma novada pašvaldība

Melnezers un tā apkārtējā teritorija ir valsts īpašums, kas atrodas Zemkopības ministrijas kontrolē. Galvenās apsaimniekotāja tiesības šobrīd atrodas valsts uzņēmuma AS "Latvijas valsts meži" pārraudzībā, kas jau vairākus gadus desmitus to ir uzticējusi vietējai Tukuma novada pašvaldībai, kura galvenokārt rūpējas par jaunu smilšu pievešanu pludmalē, atkritumu izvešanu, ūdens analīžu ņemšanu un arī par to, lai tiktu algoti ezera dežuranti (glābēji).

Dežurantu līgums ar Tukuma pilsētas domi paredz, ka bez drošības uz ūdeņiem ir jāpievērš uzmanība arī teritorijas kārtībai, lai netiktu lietots alkohols un piemēslota apkārtne.

2021. gada decembrī tika ziņots, ka Tukuma novada pašvaldība vienojās no AS "Latvijas valsts meži" nomāt Melnezera teritoriju 0,9 hektāru platībā, kas tādējādi dod iespēju Tukuma novada pašvaldībai oficiāli ieguldīt līdzekļus teritorijas labiekārtošanā.

### Infrastruktūra un apkārtne

Ezera apkārtnē atrodas marķētas takas kājāmgājējiem, nūjotājiem un skrējējiem, kā arī neliela autostāvvieta, vairāki soliņi, ģērbtuve, šūpoles, vingrošanas stieņi un glābēju būda, kas galvenokārt atrodas ezera ziemeļu krastā. Tāpat ezera apkārtnē ir iespējams uzspēlēt volejbolu, basketbolu, kā arī pludmales futbolu.

Ezera apkārtnē ir izbūvētas četras laipas, tās visas atrodas ziemeļu piekrastē. Trīs ir atvēlētas apmeklētājiem un viena — glābējiem. Tāpat ir iespēja iznomāt katamarānu.

Daba
----

Melnezerā sastopamas dažādas zivju sugas — asari, raudas un līdakas. Tāpat ezera apkārtnē ir iespējams sastapt zalkšus.

Atsevišķos gadījumos Melnezera ūdeņos ir konstatēti mikroskopiski parazitāro tārpu kāpuri, kas peldētājiem var izraisīt alerģisku reakciju — tā saucamo "peldētāju niezi".

Nelaimes gadījumi
-----------------

Melnezers ir salīdzinoši bīstams ezers peldētājiem, jo tajā nemitīgi ieplūst pazemes avotu ūdeņi, veidojot atvarus un aukstas ūdens straumes. 2019. gada 15. jūnijā tika ziņots, ka meklēšanas pasākumos, kurus veica apmēram 30 brīvprātīgo cilvēku grupa, ezerā tika uzietas 8. jūnijā noslīkuša jauna vīrieša mirstīgās atliekas, kuras izdevās atrast, izmantojot ultraskaņas aparatūru un zemūdens robotu ar sonoru.

Attēlu galerija
---------------

* Skats uz laipu un Melnezera atpūtas zonu ziemeļaustrumu piekrastēSkats uz laipu un Melnezera atpūtas zonu ziemeļaustrumu piekrastē
* Skats uz Melnezera atpūtas zonu ziemeļu piekrastēSkats uz Melnezera atpūtas zonu ziemeļu piekrastē
* Skats uz laipu Melnezera ziemeļrietumu piekrastēSkats uz laipu Melnezera ziemeļrietumu piekrastē
* Skats uz Melnezeru no austrumu krastmalasSkats uz Melnezeru no austrumu krastmalas
* Skats uz Melnezera dienvidu piekrasti.Skats uz Melnezera dienvidu piekrasti.

Skatīt arī
----------


|  |  |
| --- | --- |
| Portal icon | Ģeogrāfijas portāls |
|

* Jumpravas ezers  — ezers Tukuma pilsētas apkārtnē
* Latvijas ezeru uzskaitījums
* Melnezers (nozīmju atdalīšana)
* Seklis — ezers Tukuma pilsētas apkārtnē
* Sivēnu ezers — ezers Tukuma pilsētas apkārtnē

Atsauces
--------

1. 1 2  «Melnezers». *zudusilatvija.lv*. Latvijas Nacionālā bibliotēka. Skatīts: 2020. gada 23. maijs.
2. 1 2 3  Krišs Dzirkals. «Melnezera ūdens analīzes – normas robežās». *ntz.lv*. Neatkarīgās Tukuma Ziņas, 2020. gada 3. jūlijs. Skatīts: 2020. gada 15. jūlijs.
3. ↑  «Melnezers». *web.archive.org*. Tukuma tūrisma informācijas centrs. Arhivēts no oriģināla, laiks: 2017. gada 22. maijā. Skatīts: 2020. gada 24. maijs.
4. 1 2 3  «Melnezers». *visittukums.lv*. Tukuma tūrisma informācijas centrs. Skatīts: 2021. gada 17. janvāris.
5. ↑  «Motokross Tukuma Melnezera trasē». *ntz.lv*. Neatkarīgās Tukuma Ziņas. 2008. gada 9. maijs. Skatīts: 2020. gada 16. jūlijs.
6. 1 2 3  «Leģendām apvītie Melnezera apkārtnes avoti». *delfi.lv*. Delfi. 2012. gada 18. oktobris. Skatīts: 2019. gada 18. jūnijs.
7. ↑  «Tukuma pašvaldība no Valsts mežiem nomās Melnezera teritoriju». *tukumabalss.lv*. Tukuma Balss. 2020. gada 30. aprīlis. Skatīts: 2020. gada 15. jūlijs.
8. ↑  «Tukuma pašvaldība vienojusies no Valsts mežiem nomāt Melnezera teritoriju». *tukumabalss.lv*. Tukuma Balss. Skatīts: 2022. gada 5. janvāris.
9. 1 2  «No 17. maija Melnezerā atklāta peldsezona». *tukumabalss.lv*. Tukuma Balss. 2019. gada 19. maijs. Skatīts: 2019. gada 18. jūnijs.
10. ↑  «Pēc peldes Melnezerā sūdzas par niezi!». *ntz.lv*. Neatkarīgās Tukuma Ziņas. 2022. gada 29. jūnijs. Skatīts: 2023. gada 27. maijs.
11. ↑  «Pēc nedēļu ilgas meklēšanas atrasts Melnezerā noslīkušais Rolands». *tukumabalss.lv*. Tukuma Balss. 2019. gada 15. jūnijs. Skatīts: 2019. gada 18. jūnijs.

Ārējās saites
-------------

* Melnezers (*Facebook* mājaslapa)